EESTI ADVOKATUURI JUHATUS

ISTUNGI PROTOKOLL

21. veebruar 2017. a nr 4

Tallinn

**Riigi õigusabi tasutaotluste läbivaatamise liialt pikk aeg kohtutes**

Advokatuur on kogunud teavet ja saanud advokaatidelt pöördumisi kohtutes liialt pikkade tasutaotluste menetlusaegade kohta. Näiteks:

1. Advokaat esitas kohtule taotluse kolm korda, 07.07.2016, 15.12.2016 ja 17.01.2017. Kohus tegi tasude osas otsuse 02.02.2017.
2. Mahukas hooldusõiguse vaidluses (tsiviilasja nr 2-14-53904) ei ole kohus menetlenud ühtegi alates 2015. aastast esitatud tasutaotlust (tööd on tehtud alates 2014. aastast). Seega on tasu tehtud töö eest mitme aasta vältel saamata. Kohtul on korduvalt palutud tasutaotlus läbi vaadata. Kohtuvaidlus antud asjas ei ole veel lõppenud.
3. Advokaat esitas 27.01.2017 kohtule tasutaotluse kokku kuuel istungil osalemise eest (s.o 19 tunni eest summas 760 eurot (lisandub käibemaks)). Kuivõrd kohus polnud 01.02.2017 seisukohta võtnud, palus advokaat kohtunikul tasutaotlus läbi vaadata. Kohtunik vastas, et lahendab kõik tasutaotlused protsessi lõpus (s.o mais). Advokaat selgitas, et ei saa majanduslikel põhjustel nii kaua oodata ja teistes ajaliselt pikkades protsessides on tehtud n-ö kuupõhiseid tasumäärusi vastavalt toimunud istungitele. Kohtunik jäi seisukohale, et ei tee seda enne protsessi lõppu.

Tasude taotlemise ja kohtu poolt välja mõistmise ajalisi intervalle reguleerivad riigi õigusabi seaduse (RÕS) § 22 lõiked 3 ja 7. Vastavalt RÕS § 22 lõike 7 teisele lausele määratakse tasu ja kulud kindlaks kohtueelse menetluse lõpus ja igas kohtuastmes menetluse lõpus või vähemalt kolme kuu möödumisel viimasest riigi õigusabi tasu suuruse ja kulude hüvitamise suuruse kindlaksmääramiseks esitatud taotluse lahendamisest.

Praktika näitab, et kohtud rahuldavad mõnikord tasutaotlusi aasta või rohkem pärast tasu taotluse esitamist kohtule põhjendusega, et kohtumenetlus või osa sellest ei ole veel lõppenud (näiteks on edasi kaevatud Riigikohtusse).

Advokatuur on seisukohal, et advokaadid ettevõtjatena elatuvad oma kutsetegevusest ja peavad saama tasu mõistliku aja jooksul. Ka asjades, milles ei ole veel kordagi tasu määratud, tuleks juhinduda RÕS § 22 lg 7 toodud kolmekuulisest intervallist.

Samuti püüdis advokatuur hankida ülevaadet, kui palju on kohtutele esitatud tasutaotlusi, mida ei ole veel menetletud (sh ajavahemik, mis on varasemalt kulunud tasutaotluse menetlemiseks). Ilmnes, et tänased andmebaasid ei võimalda selliseid andmeid hankida.  Riigi õigusabi infosüsteem (RIS) seda infot ei sisalda. RIS-is on küll koostatud tasutaotlused, kuid teavet, kas ja millal on advokaat need käsitsi või e-postiga kohtule esitanud, ei ole (erinevalt PPA-st ja prokuratuurist, mille puhul liigub tasutaotlus koheselt RIS-ist menetlejate infosüsteemi ja tagasi). Registrite ja Infosüsteemide Keskuse (RIK) sõnul on kohtute infosüsteemi (KIS) poolt ette nähtud, et tasutaotlused lisatakse menetlusse dokumendi liigiga „tasutaotlus“, kuid tihti kasutatakse ka liiki „taotlus“. Ebajärjekindla sisestuse tõttu on saadud andmed ebausaldusväärsed ega kajasta tasutaotlusi, mis on lisatud liigiga „taotlus“. Tulevikus lahendaks ülevaate saamise küsimuse KIS-RIS ühendus. Probleemist on Justiitsministeeriumit teavitatud.

Juhatus

**O T S U S T A S**

**Juhtida kohtute tähelepanu advokaatide tasutaotluste läbivaatamise vajadusele mõistliku aja jooksul nende esitamisest kohtule.**